PTA-man skiet rower in huis, twee vlug met whiskyHenry Lubbe, ŉ inwoner van Pretoria, het Donderdag in die vroeë oggendure ŉ vermeende rower geskiet en gewond nadat hy deur drie mans in sy huis oorval is. “Dit is nie maklik om te skiet nie. Dit is nie maklik om so iets te doen nie. Dit is glad nie iets wat enigiemand voor vra nie,” het Lubbe aan Beeld gesê. Lubbe het Donderdagoggend omstreeks 04:00 ŉ geraas in sy huis in die Sable Hills-landgoed, noordoos van Pretoria, gehoor en gaan ondersoek instel. Die rowers het hom aangeval toe hy op die grondverdieping kom. Hy was gewapen en het vier skote geskiet. Een van die vermeende rowers is in die kop gewond. Die ander twee het met sy skootrekenaar en ŉ paar botels whisky gevlug. Die rower wat gewond is, is met ŉ helikopter na ŉ nabygeleë hospitaal geneem en onder polisiebewaking geplaas. Sers. Portia Maleka, ŉ polisiewoordvoerder, het aan Beeld gesê die polisie vermoed die verdagtes het toegang tot die landgoed gekry deur ŉ gat in die heining te knip. – Sapa